Di Idee het em Reto Nause  yglüchtet un är het se wyter ddänkt u wyter ddänkt, bis er wider emau a d Gränze vom Dänke cho isch. U de het er i sym sonore Bärndütsch, wo töönt, wi wenn er scho i pränatalem Zuestand bärndütsch gredt hätt, het er erklärt: Warum de nume bi de Bäre? Warum ds Biogaspotenzial nid o bi de Mönschen abzapfe? Säubverständlech numen uf freiwiuiger Basis. Aber we dr Gmeindrat mit guetem Byspiu voraa gieng, de würd bestimmt e grosse Teil vor Bevöukerig däm Byspiu fouge. Organisatorisch wär's kes Problem: Di Ballön  chönnt men uf dr Stadtkanzlei, uf de Generausekretariat vo de Diräkzione u uf aune Polizeipöschten entgägenäh. Vilech müesst men no ne materiellen Aareiz schaffe, für dass di Idee zum Trage chiem: Für füf Liter gäb's e Füf-Kilo-Büchse wyssi Bönli.